Gran acolliment de la programació de Nadal preparada per l'Ajuntament de Sagunt
08 de gener 2021

![Imagen 1](/media/fjymzyuw/99_montaje.jpg)

Des de les regidories encarregades de coordinar la programació de Nadal que ha tingut lloc durant les últimes setmanes en la nostra localitat, han informat que tots els espectacles que s'han dut a terme en els centres culturals de la nostra ciutat (C. C. Mario Monreal, Auditori Joaquín Rodrigo, Casa Municipal de Cultura del Port de Sagunt i Teatre de Begonya) han tingut un gran acolliment i una participació molt àmplia per part de la ciutadania. 

En este sentit, la regidora delegada de Cultura, Asun Moll ha destacat la qualitat dels espectacles **«que també ha fet que el públic s'animara a assistir a cadascuna de les actuacions».** 

Cal assenyalar que s'han pogut desenvolupar tots els actes programats exceptuant l'espectacle _Emportats_, el qual, a causa d'un problema alié a la voluntat del departament amb un dels actors principals, es va haver de suspendre. 

Des de Cultura informen que esta situació servirà per fer una programació del mateix estil per a les dates del festival de Pasqua, sempre que la nova normalitat de la Covid19 ho permeta. **«Ens hem plantejat que este tipus d'activitats dirigides a un públic infantil tinguen lloc en períodes de vacances i, probablement, des del departament de Cultura continuem amb la represa de la programació, la qual, fins ara, no s'havia fet tan massivament i que, si la situació de la nova normalitat ens ho permet, continuarem endavant»**, ha puntualitzat Moll. 

D'altra banda des del departament de Joventut i Infància de l'Ajuntament de Sagunt ressalten la programació tan completa que s'ha fet, la qual cosa ha demostrat que es poden fer este tipus d'activitats en entorns molt controlats i segurs com ha sigut el cas. **«Malgrat la limitació d'aforaments, baixant fins i tot l'aforament imposat per la normativa Covid, hem donat resposta a la necessitat de les famílies, dels xiquets i xiquetes, dels adolescents i els jóvens, amb este tipus d'activitats culturals, de tallers, xarrades, espectacles, etc.»**, ha declarat el regidor delegat de Joventut i Infància, Guillermo Sampedro, qui també ha destacat un altre aspecte molt important: **«Els hem donat un respir a les companyies de circ, companyies de teatre i grups de música locals i valencians que estaven molt tocats econòmicament i que han trobat un baló d'oxigen en este suport que des de l'Ajuntament s'ha fet al sector de la cultura».** 

Finalment des del departament de Comerç i Mercats han fet també un balanç molt positiu de les activitats dutes a terme per part de l'Ajuntament durant els dies de Nadal. L'alcalde de Sagunt, Darío Moreno, ha destacat que des de l'Ajuntament s'ha intentat mantindre viva la màgia del Nadal **«alhora que ens asseguràvem sempre de seguir al màxim totes les indicacions de la Conselleria de Sanitat. Ha sigut un equilibri difícil, però crec que s'ha fet una bona faena precisament i que hi ha hagut, sobretot, molta responsabilitat ciutadana al voltant dels actes organitzats per part de l'Ajuntament».**

​​

*   [](http://www.facebook.com/sharer.php?u=https://aytosagunto.es/va/actualitat/gran-acolliment-de-la-programacio-de-nadal-preparada-per-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/gran-acolliment-de-la-programacio-de-nadal-preparada-per-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gran-acolliment-de-la-programacio-de-nadal-preparada-per-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/gran-acolliment-de-la-programacio-de-nadal-preparada-per-l-ajuntament-de-sagunt/)